**Ευστράτιος Κύτελης, Πρόεδρος ΠΕΔ Βορείου Αιγαίου – Δήμαρχος Μυτιλήνης**

Εισήγηση στη Συνεδριακή Διάσκεψη ΚΕΔΕ – ΠΕΔ Βορείου και Νοτίου Αιγίου

Αξιότιμοι κ.κ. Συνάδελφοι,

Σας καλωσορίζω στη συνεδριακή διάσκεψη της ΚΕΔΕ για το Βόρειο και Νότιο Αιγαίο, κάτω από δύσκολες πραγματικά συνθήκες, μιας και αυτού του είδους οι διασκέψεις έχουν ξεχωριστό χαρακτήρα όταν υπάρχει και η διαπροσωπική επαφή. Ευτυχώς όμως, κάτω από τις συγκεκριμένες συνθήκες, ο πρόεδρος της ΚΕΔΕ και φίλος, Δημήτρης Παπαστεργίου, επιτελεί εξαιρετικό έργο στο να μην χαθεί η ουσία, οργανώνοντας ένα εξαιρετικό πλαίσιο για γόνιμο και δημιουργικό διάλογο, για την ευημερία της τοπικής αυτοδιοίκησης.

Αυτές τις δύσκολες ώρε,ς βέβαια, οι σκέψεις μας δεν μπορεί παρά να είναι στις οικογένειες που δοκιμάζονται από την πανδημία και με τους συναδέλφους μου γιατρούς και νοσηλευτικό προσωπικό, που δίνουν υπέρτατο αγώνα στο μέτωπο του κορωνοϊού.

Με χαρά υποδέχομαι την κυβερνητική εκπροσώπηση στο πρόσωπο του υπουργού Εσωτερικών, κ. Θεοδωρικάκου, χαιρετίζοντας την έως τώρα προσφορά του στην ανάγκες των νησιών μας.

Οι αντικειμενικές δυσκολίες και προκλήσεις που αντιμετωπίζουν οι Δημοτικές Αρχές του Βορείου Αιγαίου λόγω της νησιωτικότητάς τους, είναι δεδομένες και δυσεπίλυτες.

Σ’ αυτές τις δυσκολίες, όμως, ήρθε να προστεθεί η κρίση του μεταναστευτικού. Μια κρίση τόσο μεγάλη και δυσεπίλυτη, που έχει κλονίσει και δυσκολέψει μεγάλους θεσμούς, όπως αυτόν της Ευρωπαϊκής Ένωσης. Πόσο μάλλον στους δικούς μας, τους νησιωτικούς Δήμους, οι οποίοι έχουν περιορισμένες πολιτικές και οικονομικές δυνατότητες.

Μετά από 5 χρόνια κρίσης, που τα Νησιά του Βορείου Αιγαίου είχαν αφεθεί στην μοίρα τους, τελείως απροστάτευτα, με μηδαμινή έμπρακτη αλληλεγγύη προς τους Δημότες τους και με μοναδικό, δυστυχώς, «σχέδιο», να αποτελέσουν τα νησιά αυτά «αποθήκες ψυχών».

Στη ντροπιαστική αυτή διαχείριση υπήρχε πάντα το άλλοθι του κατεπείγοντος, αλλά και της «διαχείρισης κρίσης». Όλα γίνονταν γρήγορα και προσωρινά, διότι κανένας δεν μπορούσε να πάρει την ευθύνη του μόνιμου και θεσμικού.

Οι επιπτώσεις στις κοινωνίες-υποδοχείς είναι μεγάλες, τόσο σε οικονομικό, όσο και σε κοινωνικό επίπεδο.

Κυρίες και Κύριοι, ήρθε η ώρα, μετά από 5 χρόνια, να αναλάβουμε τις ευθύνες μας και να σταματήσουμε να κρύβουμε το πρόβλημα κάτω από το χαλί.

Η ΕΕ ξεκίνησε δειλά προς αυτή την κατεύθυνση, με το νέο νομικό πλαίσιο για το μεταναστευτικό. Με τη δημιουργία Task Force για την ανασυγκρότηση του Β. Αιγαίου και γενικότερα με την ανάληψη πρωτοβουλιών για την κοινωνική συνοχή των κοινωνιών που βάλλονται.

Αλλά και η Ελληνική κυβέρνηση έχει δείξει δείγματα γραφής τον τελευταίο χρόνο, που δεν μπορούμε παρά να τα αναγνωρίσουμε. Η αποτελεσματική φύλαξη των συνόρων, ο έλεγχος των ΜΚΟ, η μερική αποσυμφόρηση, είναι όλα στη σωστή κατεύθυνση. Φαίνεται για πρώτη φορά ότι υπάρχει κάποιο σχέδιο το οποίο εφαρμόζεται.

Ο Δήμος Μυτιλήνης συμβάλει και συνεργάζεται στη ρεαλιστική αυτή κατεύθυνση της κυβέρνησης για την επίλυση του προβλήματος και διαχείριση του Μεταναστευτικού, σε συνεργασία με το Υπουργείο Μεταναστευτικής Πολιτικής.

Είναι αλήθεια πως η συμπαράσταση της ΚΕΔΕ και η προσφορά σας για βοήθεια την ημέρα που καιγόταν η Μόρια ήταν αυθόρμητη, άμεση και ειλικρινής. Εκείνη την ώρα, όμως, πρακτικά ήταν ανώφελη οποιαδήποτε άλλη βοήθεια, πέραν της υποδοχής προσφύγων και μεταναστών στις πόλεις σας. Δυστυχώς, όμως, αυτή η έμπρακτη αλληλεγγύη δεν προσφέρθηκε παρά μόνο από ελάχιστους.

Ήρθε η ώρα για την ΚΕΔΕ να αναλάβει τις ευθύνες της. Να συναποφασίσουμε θεσμικές διαδικασίες και ενέργειες, οι οποίες θα προφυλάσσουν τους Δήμους μας τώρα και στο μέλλον.

**ΠΡΟΤΑΣΕΙΣ**

Εστιάζοντας στην Νησιωτικότητα οι προτάσεις της ΠΕΔ Βορείου Αιγαίου για τα νησιά μας θα πρέπει να κατευθυνθούν στις παρακάτω ανάγκες:

1. Σαφή στάση της ΚΕΔΕ ως προς το πρόγραμμα ΕΣΤΙΑ
2. Ενίσχυση των Νησιωτικών Δήμων και ειδικά των μικρών νησιών του Βορείου Αιγαίου με μηχανικούς μελετητές για απορρόφηση κονδυλίων από τις χρηματοδοτικές πηγές, συμπεριλαμβανομένου και του Α. Τρίτσης.
3. Ακτοπλοϊκή σύνδεση μεταξύ των νησιών Βορείου και Νοτίου Αιγαίου. Συμπεριλαμβανομένης και της κατασκευής υδατοδρομίου.
4. Μειωμένος ΦΠΑ σε μόνιμη βάση για τα νησιά μας.
5. Παραμονή της Δημοτικών Λιμενικών Ταμείων σε όλα τα νησιά του Αιγαίου και της διοίκησης τους από τους Δήμους.